सीतारमण ने कहा कि पाकिस्तान और चीन के जरिए स्टेल्थ लड़ाकू विमान शामिल कर अपनी हवाई शक्ति तेजी से बढ़ाए जाने के मद्देनजर सरकार ने आपातकालीन कदम के तहत राफेल लड़ाकू विमानों की केवल दो स्क्वाड्रन खरीदने का फैसला किया. उन्होंने कहा, 'क्या विपक्ष को बुलाने और सफाई देने का कोई मतलब है? वे देश को ऐसी चीज पर गुमराह कर रहे हैं जो यूपीए के दौरान हुई ही नहीं थी. वे आरोप लगा रहे हैं और कह रहे हैं कि फर्जीवाड़ा हुआ है. उनको वायुसेना की अभियानगत तैयारियों की चिंता नहीं है.' रक्षा मंत्री ने यह भी कहा कि राफेल सौदे की तुलना बोफोर्स मुद्दे से बिल्कुल नहीं की जा सकती है जैसा कि विपक्ष कोशिश कर रहा है क्योंकि उन्होंने रक्षा मंत्रालय को बिचौलियों से पूरी तरह मुक्त कर दिया है.